*A határozati javaslat elfogadásához*

***egyszerű***  *többség szükséges,*

*az előterjesztés* ***nyilvános ülésen tárgyalható****!*

*172. számú előterjesztés*

Bátaszék Város Önkormányzata Képviselő-testületének 2020. szeptember 23.-án,

16,00 órakor megtartandó ülésére

*Települési önkormányzatok rendkívüli önkormányzati költségvetési támogatásáról szóló pályázat benyújtása*

|  |
| --- |
| **Előterjesztő:** Dr. Bozsolik Róbert polgármester |
| **Készítette:** Adorján Viktória mb. pénzügyi irodavezető |
| **Törvényességi ellenőrzést végezte:** Kondriczné dr. Varga Erzsébet jegyző |
| **Tárgyalja:** Pénzügyi és Gazdasági Bizottság: 2020. 09. 22. |
|  |

***Tisztelt Képviselő-testület!***

A megyei önkormányzatok rendkívüli támogatása és az önkormányzatok rendkívüli támogatása a Magyarország 2020. évi központi költségvetéséről szóló 2019. évi LXXI. törvény (a továbbiakban: költségvetési törvény), valamint a megjelent pályázati kiírás alapján igényelhető.

A pályázati kiírás hatálya a költségvetési törvény 3. melléket I. 6. pont és az I. 9. pont szerinti támogatási előirányzatokra terjed ki.

**Alkalmazandó jogszabályok**

* a Magyarország 2020. évi központi költségvetéséről szóló 2019. évi LXXI. törvény
* a Magyarország helyi önkormányzatairól szóló 2011. évi CLXXXIX. törvény
* az államháztartásról szóló 2011. évi CXCV. törvény (a továbbiakban: Áht.)
* az államháztartásról szóló törvény végrehajtásáról szóló 368/2011. (XII. 31.) Korm. rendelet (a továbbiakban: Ávr.)
* az elektronikus ügyintézés és a bizalmi szolgáltatások általános szabályairól szóló 2015. évi CCXXII. törvény
* az elektronikus ügyintézés részletszabályairól szóló 451/2016. (XII. 19.) Korm. rendelet
* egyéb önkormányzati kötelező feladatot megállapító jogszabályok.

**A közreműködő szervezetek**

* Belügyminisztérium
* Pénzügyminisztérium
* Magyar Államkincstár területileg illetékes Igazgatósága

# A támogatás alapelvei

**Döntéshozatal:**

A megyei önkormányzatok rendkívüli támogatására, és az önkormányzatok rendkívüli támogatására pályázatot a pályázati kiírás alapján az év során folyamatosan, de legkésőbb 2020. szeptember 30-áig lehet benyújtani, megyei önkormányzatok rendkívüli támogatása esetében évente legfeljebb egy, önkormányzatok rendkívüli támogatása esetében legfeljebb két alkalommal. Előre nem látható esemény bekövetkezése esetén az önkormányzatok rendkívüli támogatására 2020. szeptember 30-át követően is benyújtható pályázat, azzal a feltétellel, hogy a pályázat benyújtásának végső határideje 2020. november 10-e.

A döntéshozatal legkésőbbi határideje a megyei önkormányzatok rendkívüli támogatása esetén 2020. november 30-a, az önkormányzatok rendkívüli támogatása esetén 2020. december 10-e.

**A támogatás formája:** vissza nem térítendő és visszatérítendő költségvetési támogatás formájában pályázhatók, illetve nyújthatók és felhasználásuk meghatározott célhoz vagy feladathoz köthető a belügyminiszter és a pénzügyminiszter (a továbbiakban: miniszterek) együttes döntése alapján.

**Igénylők köre**:

* a megyei önkormányzatok rendkívüli támogatása igénylésére: a megyei önkormányzat,
* az önkormányzatok rendkívüli támogatása igénylésére: a települési önkormányzat

jogosult.

Az alapvető feltételeket a költségvetési törvény rögzítette a támogatással kapcsolatban, a részletszabályokat a pályázati kiírás szabályozza.

**Általános információk**

**Nem nyújthat be támogatási igényt és nem részesülhet támogatásban az a pályázó, akinek**

* a 2019. évi költségvetési rendeletének, és
* a 2020. március 15-ét követően benyújtott igény esetében a 2020. évi költségvetési rendeletének,
* a 2018. évi költségvetésének végrehajtásáról szóló rendeletének,
* a 2020. május 31-ét követően benyújtott igény esetén a 2019. évi költségvetésének végrehajtásáról szóló rendeletének, és

a pályázat benyújtásakor hatályos állapota a Nemzeti Jogszabálytár Önkormányzati Rendelettárában nem szerepel.

A települési önkormányzatok az alábbi jogcímeken jogosultak támogatási igényt benyújtani:

* Közüzemi díjtartozásra
* Élelmiszer beszállítók felé fennálló tartozásokra
* Bérjellegű kifizetésekhez kapcsolódó tartozásokra
* Magyar Államkincstár által megállapított fizetési kötelezettségre
* Jogerős, végrehajtható bírósági ítélet alapján az önkormányzatot terhelő fizetési kötelezettségre
* Helyi iparűzési adó visszafizetésre
* Egészségügyi feladatellátáshoz kapcsolódóm, meg nem fizetett, legfeljebb 3 havi hozzájárulásra (kizárólag a székhely önkormányzat által nyújtható be)
* Egyéb tartozásokra

**Egy (kiadási, fizetési kötelezettségi) tétel csak egy jogcímen szerepeltethető, a halmozódás, így a kamattal sújtott jogtalan igénybevétel elkerülése érdekében!**

**Közös feladatellátás esetén az egymás között kimutatott tartozásokra – a következő bekezdésben foglaltak kivételével – támogatás nem igényelhető! Amennyiben a közös feladatellátással kapcsolatban át nem adott pénzeszközök miatt a székhely önkormányzat** **gazdálkodásában konkrét működési probléma jelentkezik, úgy azon tartozásokkal összefüggésben a székhely önkormányzat igényelhet támogatást a fent megjelölt jogcímeken.**

**Közös feladatellátásnál kizárólag az egészségügyi feladatellátás tekintetében lehetséges az egymás között kimutatott tartozásokra támogatás igénylése, és ezen esetben is csak a székhely önkormányzat által, mégpedig a tagok által maximum 3 havi meg nem fizetett hozzájárulás (a követelés) mértékéig. A támogatási igény benyújtásához a kérelem megalapozottsága érdekében az alábbi dokumentumok csatolása szükséges:**

* **a társulás 2020. évi költségvetése,**
* **rövid szöveges indokolás melyben bemutatásra kerülnek a központi költségvetési forrásból származó és egyéb bevételek (tagok által fizetendő hozzájárulások, stb.), kiadások,**
* **nyilatkozat arról, hogy a tárgyévi pénzforgalmi bevételek  miért maradnak el a költségvetésben tervezettől.**

***A támogatási igény csak az önkormányzat gazdálkodásában jelentkező konkrét problémák kezelésére nyújtható be!* A pályázat benyújtás előtt pénzügyileg rendezett tartozásra támogatás nem igényelhető. Amennyiben a támogatás elszámolása során bebizonyosodik, hogy az önkormányzat olyan tételeket szerepeltetett a pályázatában, melyek a pályázat benyújtása (annak első lezárása) előtt kiegyenlítésre kerültek az visszafizetési kötelezettséget fog maga után vonni.**

**A 2. mellékletben meghatározott tartozásokra igényelt támogatás nem lehet nagyobb a 3., illetve 4. mellékletben feltüntetett tartozásnál.**

*Nem nyújtható az önkormányzatok rendkívüli támogatása*

* a költségvetési törvény 2. melléklet III.4. pontja szerint támogatott intézmények kapcsán felmerült személyi és dologi kiadásokhoz,
* olyan kiadásokhoz, amelyek teljesítéséhez az önkormányzat 2019-ben vagy 2020-ban rendkívüli támogatást kapott, vagy amelyek fedezete más állami támogatásból biztosított (pl. gyermekétkeztetési feladatok),
* olyan kiadásokhoz, amelyek pénzügyi rendezése a pályázat benyújtását megelőzően megtörtént,
* olyan fizetési kötelezettségekhez, amelyek 2019. év előtt keletkeztek,
* fejlesztésből, felújításból, állagmegóvásból eredő fizetési kötelezettségekhez,
* folyószámla-hitelkeret vagy egyéb pénzintézeti tartozás rendezésére,
* az egészségügyi feladatellátással összefüggésében igényelt közös feladatellátás kivételével a közös feladatellátáshoz kapcsolódó, elmaradt hozzájárulási kötelezettségre,
* jövőben felmerülő, még le nem járt esedékességű, prognosztizált kiadásokra,
* képviselő-testületi tagok tiszteletdíjának rendezéséhez,
* nem jogerős döntésen alapuló fizetési kötelezettségekhez.

**A támogatási kérelem benyújtásának indokai:**

Az önkormányzat méretéhez képest kiterjedt, jelentős intézményhálózattal rendelkezik. Az önkormányzati feladatok széles területét látja el önkormányzatunk. Az önkormányzati feladatok ellátását az állami feladatalapú támogatásokból nem lehet fedezni. Jelentős összegű saját forrást kell biztosítani a feladatellátás folyamatos zökkenőmentes biztosításához. A kötelezően ellátandó feladatoknál a költségvetési rendelet alapján 36 078 000 Ft saját forrást kell biztosítani, míg az állami feladatoknál 38 692 000 Ft önkormányzati eredetű forrásra van szükség az egyensúly megtartásához, tehát mindösszesen 74 770 000 Ft alul finanszírozásról beszélhetünk.

A saját bevételek legjelentősebb részét a helyi adó bevételek adják. Az önkormányzat 2019. évi féléves kimutatás alapján az önkormányzat iparűzési adó erőképessége 182 196 091 Ft. A 6 537 lakosságszámot figyelembe véve 27 872 Ft/fő egy főre vetített adó erőképességről beszélhetünk. A fenti adatok tekintetében 2020. évi információval még nem rendelkezünk, de nagy elmozdulás nem várható.

A helyi önkormányzatok működésének általános támogatási összegéből 42 522 900 Ft elvonás történik beszámítás jogcímen. A település iparűzési adó erőképessége nem éri el az átlagos szintet sem, ugyanakkor a hatályos szabályozás alapján pont az adó erőképességre hivatkozva jelentős elvonást tesz az állam az önkormányzattal szemben. Így a településüzemeltetési támogatás jogcímnél a 33 235 197 Ft megállapított feladatalapú támogatás jelentős része 24 970 200 Ft beszámítás jogcímen elvonásra kerül. Az egyéb önkormányzati feladatok támogatásánál megállapított 17 552 700 Ft támogatási keretösszege teljes egészében elvonásra kerül az önkormányzattól.

A működést finanszírozó saját bevételek közül a helyi iparűzési adó esetében az eddigi információk, adatok alapján 2020. évre 300 000 e Ft helyi adóbevétellel számoltunk.

Fentiekre tekintettel a csökkenő számadatok alapján a jelenlegi információkat elemezve arra a megállapításra jutottunk, hogy 4 526 294 Ft adótúlfizetésből származó összeget kérnek vissza az adóalanyok. A szeptemberi adóelőírás törlésekből befizetés kieséssel lehet kalkulálni.

A kormány által elfogadott a koronavírus okozta válság elleni újabb lépéseként, egy gazdaságvédő csomagot fogadott el, amelyet költségvetési átcsoportosításokból és külön adókból finanszíroz az állam. A csomag részeként az önkormányzati bevételek közül a gépjárműadó bevételeket teljes egészében elvonja az állam. Az önkormányzat szempontjából ez 21 000 000 Ft bevétel kieséssel járt.

A fenti elvonással párhuzamosan az önkormányzat a járványhelyzet kezdete óta egyre több kiadással néz szembe. Sok előre nem tervezett kiadás merült fel a veszélyhelyzet kialakulásával, annak helyi szinten történő kezelésére. Az intézmények fertőtlenítése, maszkok beszerzése költséges feladat, és a rászorulókról, hatósági karanténban élőkről, az idősekről is gondoskodni kell, az önkormányzati alkalmazottak bére is jelentős tételt képvisel.

**A veszélyhelyzethez kapcsolódó elvonások és kiadások jelentős mértékben rontják az önkormányzat költségvetési és finanszírozhatósági pozícióit.**

Az önkormányzatra komoly terhet ró a település méretéhez igazodó tanuszoda üzemeltetése. A létesítmény a bátaszéki, illetve térségünkbe tartozó 13 kistelepülés iskolásainak, óvodásainak és civil szervezeteinek biztosít lehetőséget a mozgásra, sportolásra, úszásoktatásra. A mindennapos testnevelés megvalósíthatóságának fontos eleme. A létesítmény működtetése 38 766 000 Ft kiadási összeget jelent önkormányzatunknak.

A helyi adó bevételek alakulása, valamint a fent említett kiadásokat figyelembe véve látszik, hogy a saját bevételeink jelentős részét nem tudjuk fejlesztésekre és az általunk preferált feladatok megvalósítására fordítani. A saját bevételek az állami alul finanszírozást figyelembe véve a költségvetésben szereplő kötelezően ellátandó feladatok finanszírozását sem tudják biztosítani.

**A támogatási igényünkben az alábbi tételeket szerepeltetnénk:**

Az önkormányzatnak 4 526 294 Ft helyi adó (iparűzési adó) visszatérítésből adódó tartozása van, melyet a vizsgálatok befejezését követően a határozatok alapján vissza kellene fizetni az érintett vállalkozások részére.

Az óvoda intézményénél megjelenő, a közétkeztetési feladatokat terhelő, a Szekszárdi Tankerületi Központ által visszamenőlegesen kiszámlázott közüzemi díjak összegét, 3 592 805 Ft-ot, nem tudtuk kiegyenlíteni.

Az önkormányzatunk gesztorságával működő ESZGY Önkormányzati Társulásnál az orvosi ügyeletre, illetve a védőnői ellátásra vonatkozóan három önkormányzat nem fizette meg a feladatellátáshoz szükséges hozzájárulását, amelyet így Bátaszék Város Önkormányzatának kellett biztosítani a feladatellátás zavartalan megvalósításához. A 3 havi meg nem fizetett hozzájárulás (követelés) összege 1 097 775 Ft.

Illegális hulladéklerakó felszámolása során keletkezett pótmunka elvégzéséről (a 046/8 hrsz területen még található építési törmelék darálása, felrakása és elszállítása) az Alisca Terra Hulladékgazdálkodási NKft. (7100 Szekszárd, Epreskert u. 9.) által kiállított bruttó 1 270 000 Ft összegű számlát nem tudtuk kiegyenlíteni.

A helyi közlekedés ellátására Volánbusz Zrt. –vel kötött közszolgáltatási szerződés alapján negyedévente elszámolást készít a társaság, amelyben a bevételek és kiadások különbözeteként kialakult veszteség önkormányzatot terhelő összegét kiszámlázzák az önkormányzat felé. A 2020. év első és második negyedéves veszteségkiegyenlítési számlákat nem tudtuk rendezni a volán felé, melynek összege bruttó 3 926 639 Ft.

**A fizetési nehézségek leküzdéséhez a pályázatnál kimutatásra kerülő 14 413 513 Ft pótlólagos állami támogatásra lenne szükségünk.**

Az önkormányzatnál saját hibánkon kívül kialakult gazdasági helyzet indokolttá teszi jelen kérelmünket, ezért kérem képviselő-testületet, hogy támogassa az előterjesztéshez kapcsolódó határozati javaslatot!

**H a t á r o z a t i j a v a s l a t :**

**a települési önkormányzatok rendkívüli önkormányzati költségvetési támogatásáról szóló pályázati kiírás alapján igényelhető támogatás benyújtására**

Bátaszék Város Önkormányzatának Képviselő-testülete

1. *Magyarország 2020. évi központi költségvetéséről szóló 2019. évi LXXI. törvény (a továbbiakban: Ktv.)*, valamint a megjelent pályázati kiírás alapján, a Ktv. törvény 3. melléklet I.6 és I. 9. pont szerinti támogatási igényt nyújt be a 2020. évi települési önkormányzatok rendkívüli önkormányzati támogatása iránt.
2. felkéri a polgármestert és a jegyzőt, hogy a támogatás elnyerése érdekében gondoskodjanak a támogatási kérelem elkészítéséről, és határidőre történő benyújtásáról.

*Határidő:* 2020. szeptember 30.

*Felelős:* Adorján Viktória mb. irodavezető

 (a támogatási igény benyújtásáért)

*Határozatról értesül:* MÁK, Szekszárd

 Bátaszéki KÖH pénzügyi iroda

 irattár